Koordinātas: 56°58′29″N 24°10′8″E﻿ / ﻿56.97472°N 24.16889°E﻿ / 56.97472; 24.16889

Sporta biedrības "Marss" velotreka atklāšana 1909. gadā
**Sporta biedrības "Marss" velotreks** bija sporta būve, kas atradās Rīgā, Brīvības gatvē 207.

Vēsture
-------

Sporta biedrība "Marss" (dibināta 1907. gadā) ar privātu ziedotāju atbalstu iegādājās zemes gabalu Rīgā, Pēterburgas šosejā 22. Divu gadu laikā (1909—1911) lielākoties pašas biedrības amatnieku spēkiem Kārļa Meņģeles vadībā tika uzbūvēts koka velotreks ar slīpām malām, bez jumta, kā arī nepieciešamās saimniecības ēkas. Viens no galvenajiem ziedotājiem bija Berga bazāra galdnieku darbnīcas īpašnieks Ēvalds Vilsons, kurš ilgus gadus darbojās arī biedrības vadībā. Zemes gabalā atradās arī biedrības galvenā mītne un sporta laukums. Pirmā pasaules kara laikā velotreks nodega, pēc atjaunošanas atklāts 1922. gada 11. jūnijā.

Treks par valsts finansējumu rekonstruēts arī 1937. gadā un tajā notikušas arī motociklistu sacensības.

1944. gadā velotreku pārņēma sporta biedrība "Daugava" un tika izveidots Rīgas Centrālais riteņbraukšanas klubs (CRK).

Treka garums bija nedaudz mazāks par 250 metriem. Taisnēs tam bija betona segums, bet virāžām tam tika lietots rets risinājums — seguma koka līstes tika liktas vertikāli, nevis izliektas horizontāli pa ovālu. Tas palielināja treka izturību pret nolietojumu, bet samazināja sasniedzamo ātrumu. Segumam kļūstot vaļīgākam, tas kļuva arvien skaļāks.

1967. gadā treka sliktā stāvokļa dēļ to aizliedza izmantot. To atjaunoja tikai pēc pieciem gadiem, 1972. gadā.

1985. gadā treks tika nojaukts.

1989. gadā tika atjaunots kluba vēsturiskais nosaukums: Riteņbraukšanas klubs "Marss", tas darbojās līdz 2008. gada 31.martam.

Valsts drošības dienests
------------------------

2019. gada decembrī zemes īpašnieks Valsts nekustamie īpašumi ziņoja par plāniem degradētajā teritorijā sākt biroju ēkas celtniecību. Apkārtnes iedzīvotāji un pilsētvides aktīvisti pret to iebilda, piedāvājot ideju teritorijā izveidot parku. Tika uzsākta parakstu vākšanas kampaņa ManaBalss.lv vietnē, savācot vairāk nekā 11 tūkstošus parakstu un vairākus tūkstošus papīra formā. Tikai vēlāk tika paziņots, ka biroju ēka paredzēta Valsts drošības dienesta vajadzībām, kas bijis valsts noslēpums.

Atsauces
--------

1. 1 2  «Ziedi un saknes». *Sporto* (latviešu). Arhivēts no oriģināla, laiks: 2020-01-28. Skatīts: 2020-01-28.
2. ↑  «Zudusī Latvija - Rīga. Velotreks Brīvības gatvē 207». *www.zudusilatvija.lv*. Skatīts: 2020-01-28.
3. ↑  «Vai kāpt uz divriteņa?». *Austrālijas Latvietis*. 1972-12-15. Arhivēts no oriģināla, laiks: 2020-02-03. Skatīts: 2020-01-28.
4. ↑  «A. Lejnieks uzvar Marsa treka atklāšanas sacīkstēs». *Sporta Pasaule*. 1937-6-21. Arhivēts no oriģināla, laiks: 2020-02-03. Skatīts: 2020-04-06.
5. ↑  «Motociklisti Marsa trekā». *Sporta Pasaule*. 1937-8-19. Arhivēts no oriģināla, laiks: 2020-02-03. Skatīts: 2020-04-06.
6. 1 2  Atis Jansons. *Riteņbraukšanas sports Latvijā trīs gadsimtos*. Rīga : Latvijas Riteņbraukšanas federācija, 2016. 74–75. lpp.
7. ↑  «Teikas iedzīvotāji pamesta īpašuma vietā vēlas parku; VNĪ vēlas būvēt biroja ēku un izcirst kokus». *skaties.lv*. Skatīts: 2020-01-28.
8. ↑  «PALĪDZI NOVĒRST ILGGADĪGU KOKU IZCIRŠANU UN IZVEIDOT PARKU BIJUŠĀ VELOTREKA "MARSS" VIETĀ!». *ManaBalss.lv - līdzdalības platforma* (latviešu). Skatīts: 2020-01-28.
9. ↑  «Saeimā iesniegti 15 000 parakstu pret alejas izciršanu, būvējot jaunu Valsts drošības dienesta ēku». *nra.lv* (latviešu). Skatīts: 2020-01-28.
10. ↑  «Biroja ēka bijušā velotreka «Marss» teritorijā paredzēta Valsts drošības dienestam». *www.lsm.lv* (latviešu). Skatīts: 2020-01-28.